Rasura del bisexualitate

Le rasura del bisexualitate es le tendentia a ignorar, eliminar, falsificar, o reinterpretar tote le evidentia del bisexualitate in le registro historic, academia, medios de novas, e altere fontes primari. In su forma le plus extreme, le rasura del bisexualitate pote includer le negation del existentia de bisexualitate. Isto es frequentemente un manifestation del biphobia, ben que illo non presuppone antagonismo directe.

Le personas heterosexual e homosexual qui se ingagia in le rasura del bisexualitate frequentemente pretende que le bisexuales son vel personas exclusivemente homosexual (gay/lesbian) qui desira semblar heterosexual, vel personas heterosexual qui experimenta con lor sexualitate. Un manifestation commun del rasura del bisexualitate es un tendentia a appellar bisexuales heterosexual quando illes son in relationes intime con personas de altere genere, e appellar les homosexual quando illes son in relationes intime con personas del mesme genere.

Historicamente le bisexuales ha essite ignorate in le debatto super le maritage inter personas del mesme sexo. Primo, quando isto es illegal, le personas qui conduce campanias in favor de illo ha negligite de mentionar le inconsistentias del leges connubial in relation al bisexuales, cuje derecto de maritar depende solmente super le genere de lor conjuges. Secundo, quando le maritage inter personas del mesme sexo es legalmente disponibile, sposos bisexual generalmente son discutite como "lesbian" o "gay." Per exemplo, un del prime personas statounitese qui habeva un maritage con un persona del mesme sexo, Robyn Ochs, era generalmente appellate un lesbiana per le medios de novas, ben que illa se identificava como bisexual in interviews.

In 1991 il era publicate un del libros seminal in le historia del movimento moderne pro le derectos del personas bisexual, Bi Any Other Name: Bisexual People Speak Out, mais iste anthologia debeva competer in (e perdeva) le Premios Lambda Litterari in le categoria "Anthologia lesbian." In 2005, Directed by Desire: Collected Poems, un collection postume del poemas del scriptor bisexual jamaican June Jordan, debeva competer in (e ganiava) le categoria "Poesia lesbian." Le anno sequente era adjungite un categoria bisexual.

Il frequentemente occurre que alicun periodicos, libros, programmas de television, filmes, e sitos web discute le conducta bisexual de alicun culturas occidental antique, como Grecia e Roma antique, o de culturas non occidental, como le americanos indigena, como probas de que on olim generalmente acceptava le homosexualitate, ben que, plus simplemente, iste conductas esserea vidite como probas del existentia e acceptation de bisexualitate. Per exemplo, on frequentemente pone Catullo e Sappho (de qui proveni le parola "lesbian") in listas del personas homosexual historic le plus celebre, nonobstante que ambes era bisexual al plus.

Categoria:Discrimination
Categoria:LGBT